Den 17. januar hadde kvinnen nettopp vært på treningssenter, da hun dro innom Kiwi i Møllergata i Oslo på vei hjem. Hun skulle innom for å pante flasker og kjøpe noe å drikke.

– Jeg stilte meg i køen. Det var en foran meg, noen som var ferdig og pakket varer, sier kvinnen under rettsforhandlingene i Oslo tingrett tirsdag.

Bak henne sto det en mann som hun syntes oppførte seg rart. Han virket nervøs eller usikker, forteller kvinnen.

– Da jeg la varene på båndet, kjente jeg et slag i ryggen, forklarer kvinnen, sterkt preget.

Hun snudde seg, og så i ansiktet på en mann med mørkt hår.

– Da skjønte jeg at jeg var stukket av en kniv. Jeg falt litt bakover, og kniven kom ut av ryggen min. Så skrek jeg. Jeg ble veldig redd, sier kvinnen gråtkvalt.

Hun og en mann som sto foran henne i køen, løp ut av butikken.

– Vi løp rundt hjørnet, og så la jeg meg ned. Jeg skjønte ikke hvor farlig det var, med en gang, forteller hun.

Livstruende skadet

Kvinnen ble stukket i hovedpulsåren som leder til hjertet. Det er en skade som fører til stort blodtap.

– Det blødde veldig, jeg tenkte det var mulig jeg kunne bli lam eller at jeg kunne dø. Jeg kjente ingenting, jeg klarte ikke puste, sier hun i retten.

En tilfeldig forbipasserende ringte nødetatene, og kvinnen ble raskt hentet av ambulanse. Der fikk hun flere poser blod, før hun ankom akuttmottaket på Ullevål sykehus. Der ble hun lagt i narkose.

To dager senere våknet hun på sykehuset. Der ble hun fortalt at hun hadde ligget i koma, og at hun muligens hadde vært offer i et terrorangrep.

Siden har hun blitt lagt inn på sykehuset på nytt ved flere anledninger.

I dag sliter hun fortsatt med magesmerter og hun har nerveskader i ryggen. 26-åringen må ta medisiner, men har vondt hver dag, forteller hun i retten.

Erkjenner ikke straffskyld

Tirsdag begynte rettsaken mot den 20 år gamle russeren, som er tiltalt for i psykotisk tilstand å ha utført to drapsforsøk den 17. januar.

Russeren svarte «nei» på spørsmålet om straffskyld, da aktor leste opp tiltalen.

Den 20 år gamle russeren har blitt observert av sakkyndige, og han har vært til behandling på Dikemark psykiatriske sykehus.Påtalemyndigheten varslet i tiltalen at de vil be om tvungent psykisk helsevern.

Russerens forsvarer, Ola Lunde, sier i retten at han støtter påtalemyndigheten i deres vurdering av at hans klient er for syk til at han kan dømmes.

– Han har vært syk, og han er syk. Ifølge de regler vi har er han ikke tilregnelig, og han kan ikke straffes, sier hans forsvarer.

Han hevder videre at det har vært en viss bedring i den tiltalte russerens psykiske helse den siste tiden.

Slik ankom han Norge

Den russiske 20-åringen er fra den russiske republikken Basjkortostan, øst i Russland. Han har foreldre og to søsken i hjemlandet.

PST har kartlagt hans bevegelser på vei til Norge.

I desember 2018 søkte russeren Schengen-visum for å reise til Finland. I søknaden opplyste at han skulle på todagersreise som turist til Finland i januar.

Søknaden ble innvilget, og den 16. januar reiste han med fly fra Moskva til Arlanda flyplass. Den kvelden tok han buss fra Stockholm i retning Oslo, der han ankom litt før klokken 07 på morgenen 17. januar.

Den dagen reiste han først til kjøpesenteret Oslo City, og like etter klokken 10 kjøpte han to kniver. Den ene av disse knivene var han senere den 17. januar brukte i angrepet.

Ble etterforsket som terror

Russeren ble pågrepet tidlig etter hendelsen.

I de første avhørene med politiet forklarte han at knivangrepene var en terroraksjon, og at han var inspirert av terrororganisasjonen IS. Han fortalte videre at han ønsket å kjøre en lastebil inn i folkemengder på Karl Johan, og at han ville drepe så mange som mulig.

Russeren skal ha sagt til politiet at han mente mennesker i Skandinavia hadde det for godt, og at han ønsket å ta livet av nordmenn og andre europeere. Ifølge hans forsvarer viste han ingen tegn på at han angret på handlingen.

Han ble opprinnelig siktet etter straffelovens paragraf 131, som omhandler terror. Siktelsen ble i løpet av etterforskningen endret, og mannen står nå tiltalt for to drapsforsøk i psykotisk tilstand.

Påtalemyndigheten opplyser til TV 2 at de mener det ikke er grunnlag for å tro at det var en terroraksjon.